# **Po cestách evanjeliovej zrelosti (3) Mt 8,23-27**

Potom nastúpil na loďku a jeho učeníci ho nasledovali. Na mori sa zrazu strhla taká búrka, že sa vlny prevaľovali cez loďku; a on spal. Pristúpili k nemu a zobudili ho slovami: "Pane, zachráň nás, hynieme!" On im povedal: "Čo sa bojíte, vy maloverní?!" Potom vstal, pohrozil vetru i moru a nastalo veľké ticho. Ľudia žasli a hovorili: "Ktože je to, že ho i vietor i more poslúchajú?"

V ôsmej kapitole evanjelia nachádzame túto, istým spôsobom, jedinečnú evanjeliovú scénu. Je to azda jediná scéna, v ktorej sa učeníci s Ježišom cítia priamo ohrození na živote. Mnohokrát vidia ako Ježiš vyháňa zlých duchov, počúvajú jeho reči, vidia jeho uzdravenia, ba i spory a ohrozenia zo strany farizejov a zákonníkov. Sú akoby v roli pozorovateľov, prípadne obdivovateľov. Tento krát sa však nečakane dostávajú do stredu vecí, teraz ide o nich a jeho prítomnosť premenila na mlčanie, je prítomný, ale zároveň neprítomný. Vlny, vietor, to všetko je tak silné a on si spí.

Tu sa pominul všetka istota – zostalo len vedomie, že Ježiš je tu, že môže zachrániť. Prichádzajú výkriky učeníkov. Ako hovorí jeden komentátor: Ježiš sa nezobúdza kvôli vlnám a búrke, ale kvôli volaniu učeníkov.

Ježiš všetko utíši. Vietor sa mení na pokojný vánok, morské vlny na krásne pokojnú hladinu. Potiaľto je všetko pomerne zrozumiteľné a prijateľné. Prečo však Ježiš vyčíta učeníkom malú vieru? Či skutočne nešlo o život? Či sa človek nesmie báť?

Skúsme tak trochu hlbšie vidieť toto ponaučenie. Učeníci sa báli o svoj život hoci vedeli, že Ježiš je s nimi. Potopiť a utopiť sa môžu len tí, ktorí nie sú s ním. Loďka sa mohla potopiť len vtedy, keby tam Ježiš nebol. Ale on tam bol. Viera je skutočne o tom, že s Ježišom sa nepotopíš, či už ho vidíš alebo nevidíš, či ti hovorí alebo nehovorí. On je nepotopiteľný, nezničiteľný, lebo je s Otcom jedno. A keď on je s nami na našej loďke, tak sa nemôže potopiť. Nech by sa čokoľvek dialo, my sa nestratíme naveky, ak sme s ním. Takáto viera je plná pokoja.

Ak chceme porozumieť túto stať lepšie, pozrime sa na inú evanjeliovú stať, ktorá nám to azda objasní. Ježiš mal rád Martu Máriu a Lazára. A od poslov sa dopočul, že Lazár je chorý. Evanjelium hovorí: *Zostal na mieste, kde bol ešte dva dni*. (Jn 11,6) Čo vtedy prežívali Marta a Mária, ak nie Ježišovu neprítomnosť. A Lazár, ich milovaný brat zomrel. A teraz sa spoločne pozrime na Martu, na jej postoj. Evanjelista Ján píše: *Keď Marta počula, že prichádza Ježiš, vyšla mu naproti. Mária však ostala doma. Marta povedala Ježišovi: „Pane, keby si bol býval tu, nebol by mi brat zomrel. Ale aj teraz viem, že o čokoľvek by si prosil Boha, Boh ti to dá.“  Ježiš jej povedal: „Tvoj brat vstane z mŕtvych!“ Marta mu povedala: „Viem, že vstane pri vzkriesení v posledný deň.“* (Jn 11,20-24) Toto je viera, ktorá sa modlí a vyznáva. Napriek tomu, že vkladala nádej do Ježiša, ktorý príde a zachráni.

Lazár však zomrel. Smrť milovaného brata isto nie je pre Martu niečo ľahostajné, ale všimnime si ten krásny spôsob, ktorým Marta vyjadruje svoje hlboké spojenie s Ježišom, napriek tomu, že neprišiel a neuzdravil: *Keby si tu bol, ty by si ho zachránil.* A potom: neprosí o vzkriesenie Lazára, vie, že sa s ním stretne na konci sveta. Marta nám takto ukazuje vieru, ktorú Ježiš nenašiel u svojich učeníkov na loďke. Vieru plnú pokoja a dôvery. A táto viera je odmenená veľkým zázrakom.

Milí bratia a sestry! Ešte vždy máme malú vieru? Prijmime to pokorne. Áno. Ježiš sa k nám skláňa aj keď kričíme a bojíme sa. On vie utíšiť naše búrky. To však neznamená, že tam máme zostať. Naša cesta vedie k Marte a k jej nádhernému postoju viery.

Máme teda pred očami tieto stupne viery

1. Nasledovanie Krista. Áno, rozhodli sme sa ísť za ním
2. Odvaha ísť s ním na šíre more. Aj sa nám poväčšine podarilo.
3. Volať k nemu v našich ťažkostiach a búrkach, aj keď so strachom a s nepokojom. Ako učeníci na lodi
4. Milovať ho v pokoji a dôvere, bez akýchkoľvek nárokov, aj keby sme strácali to najvzácnejšie. Marta zostáva naším ideálom. Ona vedela, že keď má Ježiša, nič a nikoho nestráca, aj keď srdce zostáva v bolesti nad stratou milovanej osoby

Tak si skúsme skontrolovať tie naše stupienky viery, kde sa nachádzame, aby sme mohli ísť vpred a ukázať vieru ako niečo dôstojné a krásne